[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 22.7.2008

COM(2008) 457 τελικό

2006/0132 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Σύμφωνα με το δεύτερο εδάφιο του άρθρου 251 παράγραφος 2 της συνθήκης ΕΚ όσον αφορά την κοινή θέση του Συμβουλίου σχετικά με έγκριση οδηγίας του Ευρωπαϊκού Κοινοβουλίου και του Συμβουλίου για τον καθορισμό πλαισίου κοινοτικής δράσης με σκοπό την επίτευξη αειφόρου χρήσης των φυτοφαρμάκων

2006/0132 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Σύμφωνα με το δεύτερο εδάφιο του άρθρου 251 παράγραφος 2 της συνθήκης ΕΚ όσον αφορά την κοινή θέση του Συμβουλίου σχετικά με έγκριση οδηγίας του Ευρωπαϊκού Κοινοβουλίου και του Συμβουλίου για τον καθορισμό πλαισίου κοινοτικής δράσης με σκοπό την επίτευξη αειφόρου χρήσης των φυτοφαρμάκων

(κείμενο που ενδιαφέρει τον ΕΟΧ)

1 ΙΣΤΟΡΙΚΟ

Ημερομηνία διαβίβασης της πρότασης στο Ευρωπαϊκό Κοινοβούλιο και το Συμβούλιο (έγγραφο COM(2006)373 τελικό – 2006/0132COD): | 14 Ιουλίου 2006 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 14 Μαρτίου 2007 |

Ημερομηνία γνωμοδότησης της Επιτροπής των Περιφερειών: | 13 Φεβρουαρίου 2007 |

Ημερομηνία γνωμοδότησης του Ευρωπαϊκού Κοινοβουλίου, πρώτη ανάγνωση: | 23 Οκτωβρίου 2007 |

Ημερομηνία γνωμοδότησης της κοινής θέσης (ομόφωνα): | 19 Μαΐου 2008 |

2 ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στόχος της πρότασης είναι να καλυφθεί το υφιστάμενο νομοθετικό κενό σε ό,τι αφορά το στάδιο της χρήσης των φυτοφαρμάκων σε επίπεδο Ευρωπαϊκής Ένωσης καθώς και να επιβληθούν ελάχιστοι κοινοί κανόνες για τη χρήση των φυτοφαρμάκων με στόχο να μειωθούν οι κίνδυνοι για την υγεία του ανθρώπου και το περιβάλλον.

Η παρούσα πρόταση προβλέπει σειρά μέτρων εφαρμογής των κύριων δράσεων που προτάθηκαν στη θεματική στρατηγική για την αειφόρο χρήση των φυτοφαρμάκων, COM (2006)372 τελικό της 12ης Ιουλίου 2006. Πρόκειται για το πλέον σημαντικό τμήμα της δέσμης νομοθετικών και μη δράσεων στο πλαίσιο της ως άνω στρατηγικής.

3 ΣΧΟΛΙΑ ΣΤΗΝ ΚΟΙΝΗ ΘΕΣΗ

3.1 Γενικά σχόλια

Η Επιτροπή αποδέχθηκε πλήρως, εν μέρει ή επί της αρχής 94 από τις 123 τροπολογίες που ενέκρινε το Ευρωπαϊκό Κοινοβούλιο μετά την πρώτη ανάγνωση. Εξ αυτών 37 τροπολογίες έχουν πλέον ενσωματωθεί, κατά λέξη ή ως προς το πνεύμα, στην κοινή θέση.

Η Επιτροπή αποδέχθηκε τις τροπολογίες που διευκρινίζουν ή βελτιώνουν το κείμενο προσθέτοντας αναφορές στους νέους κανόνες της επιτροπολογίας. Η Επιτροπή δεν αποδέχθηκε τις τροπολογίες που μεταβάλλουν τη νομική βάση της πρότασης, οι οποίες ήταν περιττές, υστερούσαν ως προς τη σαφήνεια ή συνεπάγονταν ανασφάλεια δικαίου, δυσανάλογο διοικητικό φόρτο ή δεν συμφωνούσαν με το γενικό στόχο της οδηγίας.

Το Συμβούλιο συμφώνησε να ενσωματώσει τις τροπολογίες του Κοινοβουλίου σε ό,τι αφορά ιδίως τους νέους κανόνες της επιτροπολογίας, την προσθήκη της προώθησης των εναλλακτικών δυνατοτήτων στο θέμα της οδηγίας, τη δημιουργία διαδικτυακής πύλης από την Επιτροπή, την έννοια της περαιτέρω κατάρτισης (επιμόρφωσης), το μέγιστο επιτρεπτό διάστημα μεταξύ επιθεωρήσεων του εξοπλισμού και τη διευκρίνιση των γενικών αρχών του ολοκληρωμένου συστήματος καταπολέμησης των παρασίτων (ολοκληρωμένης διαχείρισης επιβλαβών οργανισμών – ζιζανίων) (ΙΡΜ) στο παράρτημα.

Η Επιτροπή θεωρεί ότι η κοινή θέση δεν μεταβάλλει ουσιαστικά την προσέγγιση ή τους στόχους της αρχικής πρότασης και ως εκ τούτου μπορεί να την υποστηρίξει ως έχει.

3.2 Λεπτομερή σχόλια

3.2.1 Κοινοβουλευτικές τροπολογίες που έγιναν δεκτές από την Επιτροπή και ενσωματώθηκαν πλήρως, εν μέρει ή επί της αρχής στην κοινή θέση

Οι τροπολογίες 17, 52, 62, 103, 137 και 155 ενσωματώθηκαν στην κοινή θέση δεδομένου ότι με αυτές καθιερώνεται η δέουσα αναφορά στους νέους κανόνες της επιτροπολογίας.

Οι τροπολογίες 6, 43, 49, 60, 61, 63, 68, 85, 93, 95, 106, 112, 114 και 122 ενσωματώθηκαν επί της αρχής στην κοινή θέση. Με αυτές προσετέθησαν αναφορές στην περαιτέρω κατάρτιση (επιμόρφωση), παρατέθηκαν οι γενικές αρχές του ΙΡΜ σε νέο παράρτημα, διευκρινίστηκε ότι η εφαρμογή των μέτρων που προβλέπει η οδηγία πρέπει να περιγράφεται στα εθνικά σχέδια δράσης, τονίστηκε η σημασία της παρακολούθησης των εναέριων ψεκασμών και παρασχέθηκαν διάφορες διευκρινίσεις.

Μέρη των τροπολογιών 13, 18, 35, 36, 38, 39, 42, 48, 51, 54, 59, 64, 87, 90, 146 και 164 ενσωματώθηκαν στο κείμενο με στόχο να εξασφαλιστούν οι απαραίτητες διευκρινήσεις ή εξηγήσεις.

3.2.2 Κοινοβουλευτικές τροπολογίες που απορρίφθηκαν από την Επιτροπή αλλά ενσωματώθηκαν πλήρως, εν μέρει ή επί της αρχής στην κοινή θέση

Οι τροπολογία 29 , με την οποία προστίθεται ο ορισμός των φυτοπροστατευτικών προϊόντων, απορρίφθηκε από την Επιτροπή δεδομένου ότι δεν είναι ορθός και δεν συνάδει προς την πρόθεση της Επιτροπής να εξετάσει το ενδεχόμενο να συμπεριληφθούν τα βιοκτόνα σε μεταγενέστερο στάδιο. Ενσωματώθηκε επί της αρχής στην κοινή θέση, δεδομένου ότι τόσο το Ευρωπαϊκό Κοινοβούλιο όσο και το Συμβούλιο συμφώνησαν ότι ήταν ανάγκη να προστεθεί ο ορισμός των «φυτοφαρμάκων». Ωστόσο, ο ορισμός που ενέκρινε το Ευρωπαϊκό Κοινοβούλιο αποτελεί μέρος μόνο του ορισμού στην κοινή θέση (ο οποίος ορίζει τα φυτοφάρμακα ως φυτοπροστατευτικά και βιοκτόνα προϊόντα).

3.2.3 Κοινοβουλευτικές τροπολογίες που απορρίφθηκαν από την Επιτροπή και το Συμβούλιο και δεν ενσωματώθηκαν στην κοινή θέση

Η τροπολογία 1 απορρίφθηκε τόσο από την Επιτροπή όσο και από το Συμβούλιο, επειδή μεταβάλλει τη νομική βάση της πρότασης.

Η τροπολογία 5 απορρίφθηκε, επειδή περιορίζει την ανταλλαγή πείρας αποκλειστικά και μόνο σε θέματα που αφορούν την επιτυχία των στόχων.

Η τροπολογία 16 θα μπορούσε να προκαλέσει σύγχυση, επειδή καθιερώνει διατάξεις περί ευθύνης ενώ υφίσταται ήδη οδηγία για την περιβαλλοντική ευθύνη. Ως εκ τούτου, απορρίφθηκε τόσο από την Επιτροπή όσο και από το Συμβούλιο.

Οι τροπολογίες 22 και 99 θεωρήθηκαν απαράδεκτες εκ μέρους της Επιτροπής και δεν ενσωματώθηκαν στην κοινή θέση, επειδή υπάρχει κίνδυνος ανασφάλειας δικαίου.

Οι τροπολογίες 23, 30 και 37 απορρίφθηκαν από την Επιτροπή και το Συμβούλιο ως ασαφείς.

Η τροπολογία 28 δεν ενσωματώθηκε στην κοινή θέση, επειδή ο νέος ορισμός δεν είναι αναγκαίος.

Η τροπολογία 32 δεν συμφωνεί με την πρόταση της Επιτροπής (ο περιορισμός της εξάρτησης δεν αφορά αποκλειστικά και μόνο τη μείωση της χρήσης αλλά επίσης την συνολική εξάρτηση από τα φυτοφάρμακα) και ως εκ τούτου απορρίφθηκε από την Επιτροπή και το Συμβούλιο.

Οι τροπολογίες 40, 120 και 121 θα είχαν ως αποτέλεσμα την πρόκληση δυσανάλογου διοικητικού φόρτου δίχως σαφή οφέλη και ως εκ τούτου απορρίφθηκαν από την Επιτροπή και το Συμβούλιο.

Η τροπολογία 55 κρίθηκε ανεφάρμοστη (οι ερασιτέχνες δεν θα ήταν σε θέση να αγοράζουν προϊόντα και θα ήταν απαραίτητο να παρέχονται συμβουλές πριν από τις αγορές) και ως εκ τούτου δεν έγινε δεκτή από την Επιτροπή και δεν ενσωματώθηκε στην κοινή θέση.

Οι τροπολογίες 57 και 84 κρίθηκαν ανεδαφικές (είναι δύσκολο να περιορισθούν οι αντίστοιχες προθεσμίες) και απορρίφθηκαν από την Επιτροπή και το Συμβούλιο.

Η τροπολογία 58 κρίθηκε περιττή και ως εκ τούτου απορρίφθηκε από την Επιτροπή και το Συμβούλιο.

Η τροπολογία 69 είναι εσφαλμένη: το πρόβλημα είναι κατά πόσο τα προϊόντα είναι επιβλαβή για το υδάτινο περιβάλλον και όχι κατά πόσον εισέρχονται σε αυτό. Απορρίφθηκε από την Επιτροπή και δεν ενσωματώθηκε στην κοινή θέση.

Η τροπολογία 72 θα είχε ως αποτέλεσμα να επαναλάβει άλλες διατάξεις βάσει της παρούσας οδηγίας (τις διατάξεις σχετικά με την κατάρτιση) καθώς και ανάλογες διατάξεις από άλλες νομοθετικές πράξεις (οδηγία 91/414/ΕΟΚ). Ως εκ τούτου απορρίφθηκε από την Επιτροπή και το Συμβούλιο.

Η τροπολογία 77 μπορεί να αποδειχθεί ανεφάρμοστη (δεδομένου ότι ενδέχεται να μην είναι πάντοτε διαθέσιμες οι εκτιμήσεις κινδύνων) καθώς και ασύμφωνη προς την πρόταση της Επιτροπής (επειδή για το σημείο α) ισχύει η αρχή της προφύλαξης) και ως εκ τούτου δεν θεωρήθηκε αποδεκτή εκ μέρους της Επιτροπής και δεν ενσωματώθηκε στην κοινή θέση.

Οι τροπολογίες 88 και 102 θα παρενέβαιναν στις εξουσίες λήψης αποφάσεων της Επιτροπής. Απορρίφθηκαν από την Επιτροπή και το Συμβούλιο.

Οι τροπολογίες 91, 96, 98, 104 κρίθηκαν απαράδεκτες εκ μέρους της Επιτροπής, επειδή δεν χρειάζονται δείκτες για την αξιολόγηση της χρήσης καθώς επαρκούν τα προς τούτο διαθέσιμα δεδομένα χρήσης. Οι εν λόγω τροπολογίες κατόπιν τούτου δεν ενσωματώθηκαν στην κοινή θέση.

Οι τροπολογίες 138 και 139 δεν θεωρούνται σύμφωνες προς την πρόταση της Επιτροπής. Απορρίφθηκαν τόσο από την Επιτροπή όσο και από το Συμβούλιο.

3.2.4 Κοινοβουλευτικές τροπολογίες που έγιναν δεκτές πλήρως, εν μέρει ή επί της αρχής από την Επιτροπή αλλά δεν ενσωματώθηκαν στην κοινή θέση

Οι τροπολογίες 2, 3, 4, 7, 8, 9, 10, 11, 15, 19, 20, 21, 24, 25, 26, 27, 31, 33, 44, 46, 47, 50, 53, 56, 65, 66, 70, 71, 74, 76, 78, 79, 81, 82, 83, 92, 94, 97, 100, 101, 105, 107, 108, 109, 110, 111, 113, 115, 116, 117, 118, 119, 133, 135, 141, 143, 151 και 153 έγιναν δεκτές, πλήρως, εν μέρει ή επί της αρχής από την Επιτροπή αλλά δεν ενσωματώθηκαν στην κοινή θέση. Διευκρινίζουν ή βελτιώνουν τις αντίστοιχες διατάξεις και σχετίζονται με ποσοτικούς στόχους για τη μείωση της χρήσης, τα φορολογικά μέτρα, τις εκθέσεις αναφοράς για την προπαρασκευή των εθνικών σχεδίων δράσης, την πρόληψη της παράνομης χρήσης των προϊόντων, την ενημέρωση του ευρύτερου κοινού, την προειδοποίηση των γειτόνων πριν από ψεκασμούς, την καθιέρωση ζωνών δίχως φυτοφάρμακα γύρω από τις ευπαθείς περιοχές και τα θέματα που καλύπτει η επιμόρφωση.

3.2.5 Πρόσθετες τροποποιήσεις της πρότασης εκ μέρους του Συμβουλίου

Στο άρθρο 3 ο ορισμός της «χρήσης» διαγράφηκε, επειδή ο συγκεκριμένος όρος εμφανίζεται μόνο στον τίτλο. Η έννοια της επαγγελματικής ικανότητας ή της εμπορικής υπηρεσίας ενσωματώθηκε στον ορισμό του «συμβούλου». Ο αριθμός των «εξαρτημάτων εφαρμογής φυτοφαρμάκων» διεγράφη και συγχωνεύθηκε με τον ορισμό για τον «εξοπλισμό εφαρμογής φυτοφαρμάκων». Ο ορισμός της «ολοκληρωμένης διαχείρισης επιβλαβών οργανισμών» μεταφέρθηκε στο κείμενο της παρούσας πρότασης από την πρόταση κανονισμού στη διάθεση φυτοπροστατευτικών προϊόντων στην αγορά. Προστέθηκαν ορισμοί για τα «επιφανειακά ύδατα» και τα «υπόγεια ύδατα» με αναφορά στην οδηγία πλαίσιο για το νερό.

Στο άρθρο 4 η ενθάρρυνση της ανάπτυξης και της καθιέρωσης εναλλακτικών προσεγγίσεων ή τεχνικών, όπως είναι η ολοκληρωμένη διαχείριση επιβλαβών οργανισμών, προσετέθη στους στόχους των εθνικών σχεδίων δράσης ως μέσο μείωσης της εξάρτησης από τη χρήση των φυτοφαρμάκων.

Το άρθρο 6 τροποποιήθηκε κατά τρόπο που να επιτρέπει στο προσωπικό που διαθέτει πιστοποιητικό να μην είναι φυσικά παρόν στον τόπο πώλησης.

Το άρθρο 8 αναδιατυπώθηκε και τροποποιήθηκε, ώστε να καθιερωθούν διατάξεις για την πρώτη επιθεώρηση κάθε νέου εξοπλισμού και να επιτραπούν οι πλήρεις εξαιρέσεις από κάθε είδους επιθεώρηση των φορητών ή των επινώτιων ειδών εξοπλισμού, ή για τη χρήση διαφορετικών προγραμμάτων και περιόδων επιθεώρησης σχετικά με τον εξοπλισμό χειρός, τον επινώτιο εξοπλισμό, τα είδη εξοπλισμού που δεν αφορούν τον ψεκασμό καθώς και τα ψεκαστικά είδη εξοπλισμού που χρησιμοποιούνται σε πολύ περιορισμένη κλίμακα (εξαιρουμένου του εξοπλισμού που τοποθετείται σε σιδηροδρομικούς συρμούς ή αεροσκάφη ή τους ψεκαστήρες με βραχίονα που υπερβαίνει τα 3 μέτρα). Προσετέθη τροπολογία με στόχο να εξασφαλιστεί ότι οι χρήστες θα πραγματοποιούν σε τακτά χρονικά διαστήματα την βαθμονόμηση και τον τεχνικό έλεγχο των χρησιμοποιούμενων ειδών εξοπλισμού. Ενσωματώθηκαν στο κείμενο διατάξεις σχετικά με την αμοιβαία αναγνώριση των πιστοποιητικών που χορηγούν τα διάφορα κράτη μέλη.

Το άρθρο 9 αναδιατυπώθηκε και τροποποιήθηκε, ώστε να διευκρινισθεί ότι η έγκριση των προϊόντων επιβάλλεται να βασίζεται σε συγκεκριμένη εκτίμηση των κινδύνων, να ενσωματωθούν διατάξεις για τη μεταβατική περίοδο κατά την οποία τα συστήματα πιστοποίησης δεν έχουν ακόμα συγκροτηθεί και να επιβληθεί διάταξη για την πιστοποίηση της επιχείρησης που είναι αρμόδια για τους αεροψεκασμούς. Προσετέθη τροποποίηση για την καθιέρωση της δυνατότητας έμμεσης έγκρισης των αιτήσεων σε περίπτωση μη απάντησης μετά από παρέλευση συγκεκριμένης χρονικής περιόδου που ορίζεται από τις αρμόδιες αρχές.

Το άρθρο 10 αναδιατυπώθηκε και τροποποιήθηκε, ώστε να προτιμώνται τα προϊόντα που δεν περιέχουν επικίνδυνες ουσίες στις οποίες επιβάλλεται να αποδοθεί προτεραιότητα και να μην είναι πλέον υποχρεωτική η καθιέρωση κατάλληλου μεγέθους ρυθμιστικών ζωνών.

Το άρθρο 11 τροποποιήθηκε, ώστε να ενσωματωθούν διατάξεις για τις προσφάτως εξετασθείσες περιοχές που χρησιμοποιούνται ή είναι προσπελάσιμες από τους απασχολούμενους στον τομέα της γεωργίας καθώς και να προσφερθεί στις αρχές των κρατών μελών η δυνατότητα μείωσης των κινδύνων αντί της απαγόρευσης ή της μείωσης της χρήσης των φυτοφαρμάκων.

Το άρθρο 12 τροποποιήθηκε για να διευρυνθούν οι διατάξεις, ώστε να καλύπτουν όχι μόνο τους χρήστες αλλά και τους διανομείς, κατά περίπτωση, και να ενσωματωθεί στο κείμενο παραπομπή στην ανάκτηση ή στη διάθεση των καταλοίπων και των συσκευασιών και να διευκρινίζεται παράλληλα ότι οι οδηγίες των παραγράφων 1 και 3 ισχύουν αποκλειστικά και μόνο για τους επαγγελματίες χρήστες.

Το άρθρο 13 τροποποιήθηκε ώστε να αντικατασταθεί ο όρος «γεωργία χαμηλών εισροών φυτοφαρμάκων» από τον όρο «διαχείριση επιβλαβών οργανισμών με χαμηλή εισροή φυτοφαρμάκων» και να διευκρινιστεί ότι η εν λόγω έννοια περιλαμβάνει το σύστημα καταπολέμησης επιβλαβών οργανισμών και τη βιολογική γεωργία.

Το άρθρο 14 αναδιατυπώθηκε.

Προσετέθη στην πρόταση το νέο άρθρο 16α σχετικά με τις εισφορές και τις επιβαρύνσεις.

Προσετέθη και ένα ειδικό παράρτημα με κατάλογο των δεικτών κινδύνου.

4- ΣΥΜΠΕΡΑΣΜΑ

Οι τροποποιήσεις που επέφερε το Συμβούλιο συμβάλλουν στη διευκρίνιση της πρότασης. Μολονότι ορισμένες τροποποιήσεις εξασθενούν την πρόταση, ιδίως σε ό,τι αφορά την επιθεώρηση των ειδών εξοπλισμού εφαρμογής, το χειρισμό των αιτήσεων για παρεκκλίσεις και την προστασία του υδάτινου περιβάλλοντος, το κείμενο είναι αποδεκτό στο σύνολό του. Ως εκ τούτου, η Επιτροπή δέχεται την θέση που εγκρίθηκε στις 19 Μαΐου 2008.